寄仇仁近
作者：方鳳
朝代：宋

paragraphs: 憶昔三浙湄，匆遽買舟訣。
大海漲波濤，排空銀浪掣。
時方逢杪秋，凉風正凄絕。
况復嬰沈疴，殘喘一身孑。
落日古渡橫，牽衣各嗚咽。
尚期營歸餘，旋泛山陰雪。
詎料人事遷，芳春竟五閲。
寧無雙鯉魚，寒溫敘曲折。
顧茲悲憤衷，未足陳一切。
階前金鳳花，當車行復輟。
閣上西湖光，可似舊澄澈。